**NTNU**

Norges teknisk-naturvitenskapelige universitet
Fakultet for naturvitenskap
Institutt for fysikk 16. oktober 2017

Merittert underviser: Referanse for Jon Andreas Støvneng.

Jeg har gjennom min tid som ansatt ved Institutt for fysikk hatt et nært samarbeid med Jon Andreas Støvneng når det gjelder undervisning av mange fysikkemner. Han er alltid positiv innstilt og tar seg god tid til å gi råd og ta imot råd og alltid svært behagelig å samarbeide med. Han er svært engasjert i all undervisning og har et godt forhold til studentene, noe som er et viktig grunnlag for en fruktbar undervisning. NTNU hadde vært tjent med å ha flere vitenskapelig ansatte som prioriterer undervisningen like høyt som ham.

Til demonstrasjoner i fysikkforelesningene har han stadig nye ideer som vi andre kan dra nytte av. Dette er ofte enkle oppstillinger som demonstrerer ulike forhold i fysikken, men også det mer avanserte. Han har tatt initiativ til å samle instituttets felles demonstrasjons­utstyr på et rom tilgjengelig for alle fysikklærere, og oppfordrer oss til å bruke dette.

Ved innføring av Blackboard har vi begge vært med i Pilotprosjekt, og gjennom dette og etterpå har jeg lært mye av Støvneng. Trass i til dels oppgitthet pga. en del dårlige løsninger i Blakcboard, er han positiv til å finne ut av det og komme til gode, effektive løsninger gjennom diskusjoner med andre og med hjelp fra de ansvarlige for Blackboard.

Som kollega har jeg opplevd at Støvneng på en utmerket måte har skjøttet oppgaven som instituttets undervisningskoordinator og nestleder for undervisning. Oppgaven utføres uten noen feil, og det er aldri problemer eller konflikter. Trass i en del snirklete føringer i NTNU-systemet og begrensede midler, kommer han alltid fram til de mest effektive løsninger. Innen undervisningen er han et arbeidsjern uten like og han er et undervisningsforbilde for mange av oss. Dersom det er problemer med å få noen til å fylle en undervisningsvakans, nøler ikke Støvneng med å ta jobben selv.

Slik jeg kjenner Støvneng vil han uten tvil fortjene anerkjennelsen som merittert underviser.



Arne Mikkelsen, Institutt for fysikk,